Marianne Jelved (RV), 2006-05-09:
Som det er bekendt, afstemmes tonen i denne debat efter viljen til at nå resultater i forhandlingerne om regeringens udspil til reformer.
De udfordringer, der er beskrevet i Velfærdskommissionens arbejde og i den tidligere regerings talrige analyser, er jo velkendte, og det er heller ikke første gang, vi har en debat af denne karakter her i Folketinget.
Det var jo bl.a. analyser af tilsvarende art, der var baggrunden for den plan, der er blevet kaldt »Danmark 2010«.
For at sige det meget enkelt er det bedre at have overskud end at have underskud.
Det er sådan set det, det handler om.
Det handler om, at vi kan se for os, at vi har kvalificerede medarbejdere, der kan udfylde de nødvendige lærerstillinger i folkeskolen, alle sygeplejerskejobbene rundtomkring, hvor der er brug for dem, og alle hjemmehjælperjobbene osv., også i fremtiden.
Det er sådan set det, der er det store håb: At vi kan løfte opgaven i fællesskab.
Lige nu har Danmark en meget høj beskæftigelse, og vi har overskud, men det er jo ikke noget, der er kommet fra himlen eller vokset op af jorden af sig selv.
Det er sket på baggrund af reformer gennem adskillige årtier.
Jeg har siddet og fulgt debatten i dag, det har været ligesom et deja-vu, og det beklager jeg over for vennerne på venstrefløjen – men alligevel.
Hvis vi ikke havde lavet skattesystemerne om op gennem 1980'erne og 1990'erne, havde det set gruelig galt ud for Danmark i dag.
Hvis vi ikke havde lavet arbejdsmarkedspolitikken om i 1990'erne – det var dengang, vi gik på dagpenge i 2½ år, så fik vi lige et svingdørsjob i 7 måneder og så 2½ år igen og så 7 måneder og så 2½ år igen og så 7 måneder – havde det også set gruelig galt ud.
Jeg kan huske, at da vi lavede det om, var der ikke grænser for, hvor ondt det ville gøre på alle mulige gode mennesker i Danmark.
Jeg kan også huske diskussionen og demonstrationerne på Det Radikale Venstres landsmøde, da den automatiske dyrtidsregulering skulle afskaffes.
Det var den direkte vej lige lukt til den sociale massegrav.
Jeg siger det bare for at erindre om tilsvarende debatter, og derfor er mit budskab her i dag: Ingen vil nogen noget ondt.
Faktisk går alt det her ud på at skaffe en vis sikkerhed for, at vi har styr på tingene, også i fremtiden, og det vil Det Radikale Venstre meget gerne bidrage til.
Vi er fuldstændig på det rene med, at noget af pointen i SF's forespørgsel, som vi gerne vil kvittere for, handler om arbejdsmiljø.
Det er et meget konkret område, det er et meget konkret spørgsmål, og jeg vil gerne anerkende, at det jo ikke nytter så meget, at vi laver om på alle mulige ting, hvis vi ikke sikrer, at arbejdsmiljøet er i orden.
Det har regeringen da også fundet ud af og har derfor oprettet en såkaldt nedslidningsfond, men jeg synes, det er en meget, meget problematisk benævnelse for den fond.
Den burde i virkeligheden hedde Fonden til bekæmpelse af nedslidning.
Men man må da sige, at der er en vis erkendelse i, at regeringen overhovedet er kommet med det forslag, når formålet med regeringens udspil er at give et bidrag til, hvordan folk kan være længere tid på arbejdsmarkedet, end de er i dag, så det synes jeg vi skal anerkende.
Arbejdsmiljøet spiller en helt central rolle, og Det Radikale Venstre ønsker, at den offentlige sektor sætter alvorlig fokus på arbejdsmiljøet.
I dag skaber den offentlige sektor og har gjort det i mange år utrolig mange førtidspensionister, og det er selvfølgelig uacceptabelt.
Der kom en stor rapport fra Arbejdsmarkedsstyrelsen i går, hvor al tilgængelig viden faktisk er samlet.
Det synes jeg er al ære værd, og jeg vil gerne kvittere over for den relevante minister og sige, at nu er der ikke nogen grund til at tro, at vi ikke kan gøre noget, for nu er al viden faktisk samlet.
Vi kan virkelig gøre noget, og det må vi jo så følge op på.
Rapporten bekræfter i virkeligheden også meget godt det, Ældre Sagen kom frem til i en rapport for ikke så mange dage siden.
Vi synes i virkeligheden, at den offentlige sektor skulle sætte massivt ind på at følge op på den redegørelse for et bedre arbejdsmiljø, som regeringen lagde frem for 5-6 måneder siden.
Jeg vil gerne understrege, at vi mener i Det Radikale Venstre, at den offentlige sektor skal gå foran som forbillede for resten af arbejdsmarkedet og bl.a. lave obligatoriske lederkurser, hvor man kan lære noget om, hvordan man forebygger stress og nedslidning af medarbejderne.
Vi mener også, at der bør være stressklinikker på alle arbejdsmedicinske klinikker.
Jeg kan se, at jeg skal slutte nu, og jeg vil gøre det med at sige, at i Det Radikale Venstre mener vi i virkeligheden, at der skal mange, mange flere ting til for at skabe et rigtig godt arbejdsmiljø i den offentlige sektor, og det vil vi gerne sætte os som mål.
Vi mener, at man på den enkelte arbejdsplads skal skabe kreative løsninger på den opgave, man har, fordi man er professionelt uddannet og har sin profession som et æresbegreb, havde jeg nær sagt, for dermed kan man også skabe en helt anden tilfredshed på sin arbejdsplads og indflydelse på sin arbejdsplads, og det vil også bedre arbejdsmiljøet.